กรุงไทยแนะหาจังหวะลงทุนทอง
บลจ.กรุงไทย ชี้ราคาทองคำผันผวนเหมาะหาจังหวะลงทุน
12 ก.พ. 2556

บลจ.กรุงไทย ชี้ราคาทองคำผันผวนเหมาะหาจังหวะลงทุน
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ราคาทองคำเคลื่อนไหวค่อนข้างผันผวนตลอดเดือนที่ผ่านมาแต่โดยรวมทั้งเดือนแล้วลดลงเพียงเล็กน้อย โดยราคาทองคำมาปิดสิ้นเดือนที่ระดับ 1,663.7 เหรียญสหรัฐ/ออนซ์ ลดลง 0.7% เทียบกับเดือนก่อนหน้า และนับเป็นการปรับตัวลดลงเป็นเดือนที่ 4 ติดต่อกัน แต่ในระหว่างเดือนมีกรอบการเคลื่อนไหวอยู่ระหว่าง 1,625-1,695 เหรียญสหรัฐ/ออนซ์
ตัวเลขเศรษฐกิจสหรัฐฯ ที่ดีขึ้นและการขยายเพดานหนี้สาธารณะไปจนถึง 19 พ.ค. ทำให้นักลงทุนหันไปหาสินทรัพย์เสี่ยงมากขึ้น ในขณะเดียวกันก็มีความกังวลว่า Fed อาจจะถอนมาตรการ QE ซึ่งเป็นปัจจัยลบต่อราคาทองคำ แต่ปัจจัยบวกมาจาก มุมมองเศรษฐกิจจีนและอินเดียที่มีแนวโน้มดีขึ้น ซึ่งทำให้อุปสงค์ต่อทองคำมากขึ้น 
"ในช่วงเวลานี้  ราคาทองคำปรับตัวลดลง  จึงนับเป็นอีกหนึ่งทางเลือกที่น่าสนใจ   สำหรับการลงทุนในระยะยาว " นายสมชัย กล่าว 
พร้อมกันนี้ บลจ.กรุงไทย จัดโปรโมชั่นสำหรับผู้ซื้อหน่วยลงทุนของกองทุนเปิดเคแทม โกลด์ ฟันด์ (KT-GOLD) และกองทุนเปิดเคแทม โกลด์ เพื่อการเลี้ยงชีพ (KT-GOLDRMF)  โดยลงทุนทุกๆ100,000 บาทรับหน่วยลงทุนกองทุน KT-GOLDเพิ่ม100 บาท  ตั้งแต่วันนี้ถึง 28 มิ.ย. 2556    และจะต้องถือหน่วยลงทุนไว้จนถึงวันที่ 31 ธ.ค. 2556 หลังจากนั้นบริษัทจะจ่ายหน่วยลงทุน KT-GOLD  ภายในวันที่ 31 ม.ค. 2557   ลูกค้าที่สนใจซื้อ  KT-GOLDRMF สามารถซื้อผ่านบัตรเครดิตเคทีซีได้อีกด้วย